Groen lig vir polisiereserviste om te helpArgieffoto AgriSA het Woensdag die waarnemende nasionale polisiekommissaris, Khomotso Phahlane se aankondiging, dat al nege provinsies mag voortgaan om polisiereserviste aan te stel, verwelkom. Phahlane het aangedui dat die aanstellings in lyn is met bedryfsvereistes vir die 2016/2017 finansiële jaar. Hy het twee weke gelede lede van die publiek aangemoedig om by die Suid-Afrikaanse Polisiediens aan te sluit as reserviste om die ernstige mannekragtekorte aan te spreek. Daar sal van die reserviste verwag word om minstens 16 ure per maand vrywillig te werk en om die voorgeskrewe opleiding te ondergaan. Phahlane het gesê die reserviste sal hoofsaaklik gebruik word tydens misdaadbekampingsoperasies op stasievlak en om die kapasiteit van die polisie te versterk tydens spits-misdaadperiodes. Kobus Breytenbach, voorsitter van AgriSA se landelikeveiligheidskomitee, het gesê die instelling van die reservisstelsel is ŉ saak wat sy organisasie deurgaans met die polisie bespreek, selfs by die organisasie se onlangse kongres. “ŉ Reservisstelsel wat goed werk, dra by tot die bevordering van die polisie se ‘Back to basics’-program en is bykomend tot die polisiemag in landelike gebiede om verdere momentum te gee aan die implementering van die landelikeveiligheidstrategie,” het hy gesê. “Ons doen ŉ beroep op alle kwalifiserende lede van die plaasgemeenskap om van dié geleentheid gebruik te maak en dit te oorweeg om as ŉ reservis aan te sluit en by die naaste polisiestasie aansoek te doen,” het Breytenbach bygevoeg. Hy het gesê die reservis-dispensasie en sektorpolisiëring moet deur die plaasgemeenskap ondersteun word, om polisiëring op ŉ plaaslike vlak uit te brei. “Verder ondersteuning kan gebied word deur buurtwagte op plase in te stel om waarnemings te doen en inligting in te samel. Hierdie benaderings kan saam ŉ groot rol speel tot doeltreffende polisiëring en om veiliger landelike gebiede te skep.”